  Виталий Пронин Н. Исламова дышетске магистратураын, наука удысын трос вормонъёсыз вань ни. Статьяосыз, эспериментъёсыз понна пусъемын Россиысь В. Вернандский нимо дано стипендиен.Шаерамы 5 вылӥ дышетсконниос. Профессилы дышетскем сяна, студентъёс мылысь-кыдысь наукаен выро, выль ужан амалъёс малпало. Со сярысь вера  Кун Кенешын ортчем «Наука, азинскон, элькун» студентъёслэн фестивальзы но. Мар гинэ тунсыко ӧвӧл егитъёслы! Одӥгъёсыз выль пыӵал кылдытон бордын тыршо, мукетъёсыз тазалыкез юнматон сярысь сюлмасько, куинетӥосыз гурт удысэз азинто.Удмурт  кун университетысь Н. Исламова эскере будосъёслэн выжыосазы улӥсь векчи губиосты. Соос, пе, юртто будосъёслы музъемысь асьсэлы кулэ луись элементъёсты кыскыны.- Городын музъем кырсь, озьыен, писпуослы но пайдаё элементъёсты луоысь шедьтыны секыт, - вера нылаш. - Выжыосазы та векчи губиосты интыям ке, тазалыксы тупатскоз. Милям потэ ук чылкыт но вож карын улэммы.Н. Исламова дышетске магистратураын, наука удысын трос вормонъёсыз вань ни. Статьяосыз, эспериментъёсыз понна пусъемын Россиысь В. Вернандский нимо дано стипендиен.Удмурт кун университетысь Е. Пушков - историк. Со туэ вуылӥз Кияса ёросысь Выль Тӥгырмен гуртэ, отын студентъёс III-V даурысь шайвылэз гудӥллям. Кулэм муртъёслэсь пинъёссэс Германие но Эстоние ДНК-анализ лэсьтыны келяллям. Озьы, пе, тодыны луоз, со вакытэ ик татын удмуртъёс улӥллям яке, кызьы тросэз тодосчиос верало, берлогес мукет интыосысь лыктӥллям.Тунсыкоесь Ижысь медицинская академиысь аспирантъёслэн эскеронъёссы. Адями космосын кема улыны уг быгаты, вирзӥбетэз ӝутӥське, быгытъёсыз куасьмыны кутско. Соин ик космонавтъёсты инсьӧры ӵемысь арлэсь кемалыгес уг лэзьяло.- Космосысь музъем вылэ вуэмзы бере космонавтъёс кема катьяськыны выро - нырысь-валысь ветлэмзы ик уг луы, - вера аспирант Мария Шалагина. - Соин ми ужаськом эмъюм кылдытон борды, кудзэ космонавтъёс инсьӧрын юылозы. Со юрттоз вирзӥбетэз возьыны, быгытъёсты сюдоз.Мыным, гурт адямилы, сюлмам усиз Ижысь гурт удысъя академись магистрантлэн Н. Бояровлэн но солэн дышетӥсезлэн Л. Максимовлэн картошка копанзы. Та выллем машинаос Россиысь заводъёсын уг потто на. Та картошка копан емышез му вылэ уг куя, вань жуг-жагез сузяса, песьтэре бича. Алнаш ёросысь Байтэрекысь Николай Бояров дышетӥсеныз ӵош лэсьтэ картошка копан агрегат.- Картошкаез лэсьтон бордын мынам дышетӥсе ужа ни 40 ар ӵоже, - вера Н. Бояров. - Отысь-татысь детальёсты шедьтыса, агрегатэз асьмеос лэсьтӥськом, мон - сварщик но, бичась но, студентъёс юрттӥсько на. Одӥг машинаез лэсьтыны 100-150 сюрс манет кулэ. Заводъёсын таӵеосты уг потто на бере, вазиськисьёс вань. Лэсьтӥм ни 5 картошка копан.Пудоос сярысь сюлмаське Ижысь гурт удысъя академиысь М. Корсакова. Уго трос йӧл сётӥсь скалъёс ӵемысь, пе, муры кылё.- Вань скалъёс пӧлысь 73 процентэз трос йӧл сёто, но таосыз пӧлысь 37 процентэз ӵемысь кунян уг ваё, - вера М. Корсакова. - Уго скаллэсь вань пайдазэ кыскыны турттӥськом, нош тазалыкез сярысь ум сюлмаськиське. Берло дыре йӧл 38 процентлы тросгес поттыны кутским, нош скалъёс 25,3 процентлы ӧжытгес кылизы. Мон пӧртэм скалъёслэсь виръёссэс эскери но валай: виразы туж трос фосфор но кальций.- Озьыен, сиёназы трос кальциез но фосфорез?- Тросэз пудо утялтӥсьёс озьы ик малпало но пудозылы фосфор, кальций ӧжытгес сётъяны кутско. Соин ик та элементъёсты скаллэн мугорыз лыосысьтыз кыскыны кутске. Озьы, скал лябӟе.Егитъёслэсь таӵе пайдаё эскеронъёссэс улонэ пыӵатэм потыны кутске.- Кун Кенеш котыр ласянь егитъёслы юрттыны тырше, - вера Кун Кенешлэн Тӧроезлэн воштӥсез С. Кривилёва. - Вылӥ тодон-валан басьтэмзы бере гуртэ мынӥсь егитъёслы ми коньдонэн юрттӥськом. Нырысетӥ арзэ сётӥськом 40 сюрс, кыкетӥяз - 60 сюрс, куинетӥ араз - 80 сюрс манет. Со сяна, Кун Кенешын радъяськыло егит тодосчиослэн форумъёссы. Вераны кулэ, али ми вань мысьтыз 5 вузъёсысь научной огазеяськонъёсын огкыл тупатӥмы.- Али огез валтӥсь ужпум - Кун Кенеш бордын кылдытоно егит тодосчиослэсь огазеяськонзэс. Таӵе дэмланэн потӥз Егитъёслэн парламентсы, - вера Кун Кенешысь наукая, дышетонъя, лулчеберетъя но егитъёсын ужан политикая ялан ужась комиссилэн кивалтӥсез Н. Сударикова. - Со егит тодосчиослэсь ужзэс капчиятыны, грантъёс утыны юрттысал.Мария Векшина   Теги: Егитъёс КунКенешын  